Post nou la Cotroceni: Un consilier care să-l împungă cu bățul pe Iohannis, să vadă dacă mai mișcă

Transfer important la Cotroceni: staff-ul prezidențial s-a întărit cu un membru nou, care are sarcina de a-l mai împunge cu bățul din când în când pe Klaus Iohannis, să vadă dacă mai e viu ori, dimpotrivă, ținuta lui bățoasă și taciturnă anunță un rigor mortis. Administrația Prezidențială spune că noul consilier e foarte bun pe ce face și că și-a demonstrat competența lucrând ani de zile în sectorul privat, acolo unde a împuns cu bățul multe persoane care nu mai ziceau nimic în momente de criză.

Iată cum l-a descris purtătoarea de cuvânt a Președinției pe noul consilier: ”E un tip cu studii, școlit pe afară, unde a împuns cu bățul figuri ilustre care adormeau la cursuri sau pur și simplu erau foarte pasive și blazate la catedră. E de un profesionalism ireproșabil. Se descurcă și cu o nuia de salcâm, și cu un băț uscat cules de pe jos. Își dozează foarte bine împunsăturile. Știe să împungă cu bățul fix cât e nevoie, niciodată n-a împuns prea tare”.

Noul consilier al președintelui a lucrat o perioadă și cu Traian Băsescu, pe care-l împungea cu bățul ca să verifice dacă a intrat în comă alcoolică. Colaborarea dintre ei a fost însă extrem de scurtă. Consilierul se pare că și-a dat demisia brusc, după ce președintele, vizibil deranjat, i-a smuls bățul din mână și i l-a rupt în două pe spinare, iar apoi a păstrat una dintre jumătăți ca să-l bată și pe Emil Boc.